007 First Light

הוא משחק פעולה-הרפתקאות והתגנבות, שפותח ויופץ על ידי חברת "" ברישיון אולפני אמזון, מטרו גולדווין מאייר ו-"Eon Productions". המשחק מבוסס על זיכיון "ג'יימס בונד", והוא יציג סיפור מקורי בהשראת הרומנים והסיפורים הקצרים מאת איאן פלמינג, כמו כן גם בהשראת הסרטים הרבים שעסקו בדמותו של בונד. העלילה תתמקד בסיפור המקור של ג'יימס בונד, כאשר הוא יוצא למשימה הראשונה שתעניק לו את מעמד סוכן "00" – סוכן בעל רישיון להרוג.

לאחר צאת המשחק "" באוקטובר 2012, בוטל הרישיון של חברת "Activision" להפקת משחקי "ג'יימס בונד" על ידי "MGM" ו-"Eon Productions", דבר שהוביל להפסקה של שבע שנים בפיתוח משחקים חדשים בזיכיון. בנובמבר 2020 הודיעו "MGM", "Eon Productions" ו-"IO Interactive" על פיתוחו של משחק "ג'יימס בונד" חדש. המשחק נכנס לשלב הפקה מלא לאחר סיום הפיתוח של "Hitman III" (שיצא בשנת 2021), והוא פורסם רשמית ביוני 2025.

המשחק עתיד לצאת לשוק עבור נינטנדו סוויץ' 2, פלייסטיישן 5, Microsoft Windows ו-Xbox Series X/S בשנת 2026.

 תקציר העלילה 
 רקע ודמויות 
עלילת המשחק תציג סיפור מקורי שיישען על יצירותיו של פלמינג ועל עיבודיו הקולנועיים של הזיכיון, ותתמקד בגרסה צעירה וחסרת ניסיון של ג'יימס בונד, סוכן MI6 הנשלח למשימה שתכריע אם יזכה במעמד סוכן "00".

 פיתוח 
 רקע 
בעקבות כישלונו המסחרי והביקורתי של המשחק "" (משנת 2012), שיצא לציון 50 שנה לסדרת סרטי "ג'יימס בונד" ולצד הסרט ה-23 בזיכיון, "סקייפול", בוטל בינואר 2013 הרישיון של חברת "Activision" להפקת משחקי ג'יימס בונד על ידי "Eon Productions" ומטרו גולדווין מאייר. מהלך זה הוביל גם להסרתם של כלל משחקי בונד הקיימים שפרסמה החברה מהחנויות הדיגיטליות, לרבות "" (2008), "James Bond 007: Blood Stone" וגרסת הרימייק ל-"GoldenEye 007" (שניהם מ-2010).

מאז סיום מעורבותה של "Activision" בזיכיון, מפתחות רבות הביעו עניין בפיתוח משחק משלהן על בסיס המותג. קווין ברונר, נשיא וממייסדי חברת "Telltale Games", הביע רצון לרשת את הרישיון וליצור משחק שידגיש את מרכיבי הריגול על פני אקשן ישיר. ביוני 2017 עלו שמועות כי החברה מפתחת משחק אפיזודי בשם "", אך הן נדחו לאחר ש-"Telltale" פשטה רגל בנובמבר 2018. גם דומיניק ויטלי, נשיא "Curve Games", הביע עניין בזיכיון בשנת 2019, בטענה שהוצאת משחקים על בסיס מותגים קיימים הפכה לנדירה מצד חברות פרסום גדולות.

בשנת 2016, חברת "Traveller's Tales" ניסתה לשכנע את "Lego Group" לאשר פיתוח של משחק לגו על בסיס סרטי בונד, אך הרעיון נדחה מחשש שהתכנים הבוגרים בזיכיון (כולל אלימות ומיניות) אינם מתאימים לקהל היעד הצעיר של משחקי לגו. טריילר פנימי בשם הקוד "Gold", שכלל הדמיות של סצנות מהסרטים בגרסת לגו, דלף לרשת בדצמבר 2024 ואומת על ידי מנהל הטכנולוגיה לשעבר של "TT Games", פול יוז.

 פיתוח  
חברת "IO Interactive", מפתחת סדרת "Hitman", פנתה ל-"Eon Productions" תוך כדי פיתוח "Hitman III" (2021), והציגה את החזון שלה למשחק "ג'יימס בונד" חדש. נשיא החברה, האקן אברק, ציין כי בתחילה התרשמו ב-"IO" ש-"Eon" כלל לא חיפשו שותפה למשחק חדש, לאחר שהתאכזבו מהגישה האלימה שאפיינה את המשחקים האחרונים בזיכיון.

מנכ"ל הקריאייטיב הראשי של "IO", כריסטיאן אלוורדאם, הדגיש שהצעתם ל-"Eon" כללה מעבר מהסתמכות על כלי נשק לפתרון משימות, והעדפה לריגול מתוחכם – בדומה לסגנון שהונהג בסדרת "Hitman", שם השחקנים עודדו באופן פעיל להעדיף פתרונות לא-אלימים.

המפתחים הביעו רצון לבנות גרסה מקורית של דמותו של ג'יימס בונד – שאינה מתבססת על דמותו מהספרים או מהסרטים – בדומה לאופן בו הם יוצרים עלילות מקוריות לדמויות משלהם. הדבר כלל גם עיצוב חזותי חדש לדמותו של בונד, שאינו מתבסס על פניו של אף אחד מהשחקנים שגילמו אותו עד כה – לראשונה מאז "James Bond 007: Agent Under Fire" (2001).

אלוורדאם ציין בהתלהבות את ההזדמנות לבנות את דמותו של בונד "מהיסוד" עבור משחק וידאו, ללא הציפייה לעמוד בדימוי מסוים מקודם, וכך ליצור גרסה שגיימרים יוכלו להזדהות איתה. לדבריו, ביקור שערך צוות הפיתוח באולפני פיינווד בעת הפקת הסרט "לא זמן למות" (2021), המחיש עבורם את גודל האחריות שבפיתוח משחק בזיכיון.

אברק הוסיף כי הרעיון למקד את המשחק בתקופה שלפני קבלת מעמדו הרשמי של בונד כסוכן "00", רעיון שבקושי הוזכר בעבר מלבד בפתיחת הסרט "קזינו רויאל" (2006), התקבל בהתלהבות משני הצדדים. לדברי אברק, הייתה זו הזדמנות ליצור "סיפור מקור אמיתי", במקום עיבוד של תסריט מוכר מהסרטים.

 הפצה 
ב-19 בנובמבר 2020 ערכה חברת "IO Interactive" שידור חי בו הכריזה על המשחק הבא שלה לאחר "Hitman III". השידור הסתיים בחשיפת "Project 007" – משחק "ג'יימס בונד" חדש עם עלילה מקורית, שיפותח ויפורסם על ידי "IO Interactive" בשיתוף עם מטרו גולדווין מאייר ו-"Eon Productions". ההכרזה סימנה את תחילת הפיתוח הרשמית באולפנים של IO בדנמרק ושוודיה. המשחק מפותח באמצעות מנוע Glacier עבור "פלטפורמות מהדור הנוכחי".

בפברואר 2025 רכשו אולפני אמזון את זכויות ההפקה והשליטה היצירתית המלאות בזיכיון "ג'יימס בונד" מידי "Eon Productions" מפיקי הסרטים הקודמים, מייקל ג. וילסון וברברה ברוקולי. כתוצאה מכך, 007 First Light יהפוך למשחק הראשון בזיכיון שייצא לאחר פרישתה של "Eon Productions" מהמותג. באפריל 2025, אושרה יציאת המשחק גם עבור קונסולת נינטנדו סוויץ' 2 במסגרת מצגת "Nintendo Direct".

המשחק נחשף רשמית בשם "" ב-2 ביוני 2025, כאשר הקדימון הראשון של המשחק הוקרן לראשונה במהלך כנס "State of Play" של "Sony Interactive Entertainment" ב-4 ביוני 2025 והצגת המשחקיות המלאה צפויה להיערך במצגת הדיגיטלית של "IO Interactive", "IOI Showcase", ב-6 ביוני 2025.

המשחק עתיד לצאת לשוק עבור נינטנדו סוויץ' 2, פלייסטיישן 5, Microsoft Windows ו-Xbox Series X/S בשנת 2026.

 עתיד 
בריאיון לאתר IGN, הביע מנכ"ל "IO Interactive" האקן אברק את רצונו כי "" יהווה בסיס לטרילוגיה פוטנציאלית של משחקי "ג'יימס בונד" מבית החברה. לדבריו, ההחלטה ליצור גרסה צעירה וחדשה של הדמות נועדה לאפשר לשחקנים "לקבל בונד משלהם ולצמוח איתו".

אברק ציין בעבר כי מטרתם הייתה ליצור נרטיב מתמשך לדמותו של בונד לאורך מספר משחקים, בדומה לטרילוגיית "Hitman: World of Assassination" (2016–2021). שאיפה זו הייתה בין הגורמים המרכזיים לרצונם להשיג רישיון רשמי ל"ג'יימס בונד", לאחר שסירבו להצעות לפתח משחקים על בסיס מותגים אחרים בעבר.

 קישורים חיצוניים 




 הערות שוליים 

קטגוריה:משחקי נינטנדו סוויץ' 2
קטגוריה:משחקי פלייסטיישן 5
קטגוריה:משחקי Windows
קטגוריה:משחקי Xbox Series X/S
קטגוריה:משחקי פעולה-הרפתקאות
קטגוריה:משחקי התגנבות ממוחשבים
קטגוריה:ג'יימס בונד